Suchinthana/ta-wikipedia huggingface dataset:
சீ-ஹல்க் (தொலைக்காட்சித் தொடர்)

சீ-ஹல்க் () என்பது 2022 ஆம் ஆண்டு வெளியான அமெரிக்க நாட்டு நகைச்சுவை சட்ட மீநாயகன் தொலைக்காட்சி தொடர் ஆகும். இந்த தொடர் சீ-ஹல்க் என்ற மார்வெல் காமிக்சு கதாபாத்திரத்தை அடிப்படையாக கொண்டு டிஸ்னி+ என்ற ஓடிடி தளத்திற்காக ஜெசிகா காவ் என்பவர் உருவாக்கியுள்ளார்.

இந்த தொடரை மார்வெல் திரைப் பிரபஞ்சத்தின் ஒரு பகுதியாக மார்வெல் ஸ்டுடியோஸ் என்ற நிறுவனம் தயாரித்துள்ளது. அத்துடன் மார்வெல் திரைப் பிரபஞ்சத் திரைப்படங்களின் தொடர்ச்சியைப் பகிர்ந்து கொள்கிறது.

நடிகை டாட்டியானா மஸ்லானி என்பவர் மார்க் இசுபெக்டர் மற்றும் சீ-ஹல்க் ஆகிய கதாபாத்திரத்தில் நடிக்க, இவருடன் இணைந்து மார்க் ருஃப்பால்லோ, டிம் ரோத், இஞ்சி கோன்சாகா, ரெனீ எலிஸ் கோல்ட்ஸ்பெர்ரி, ஜமீலா ஜெமீல் போன்ற பலர் நடித்துள்ளார்கள். இந்த தொடர் பற்றிய தகவல் ஆகஸ்ட் 2019 இல் அறிவிக்கப்பட்டது, நவம்பரில் ஜெசிகா காவ் பணியமர்த்தப்பட்டார். பின்னர் கேட் கொய்ரோ செப்டம்பர் 2020 இல் பல அத்தியாயங்களை இயக்க இணைந்தார், மேலும் நடிகை டாட்டியானா மஸ்லானி என்பவர் முதன்மை கதாபாத்திரத்தில் நடிக்க ஒப்பந்தம் செய்யப்பட்டார். அதை தொடர்ந்து டிசம்பரில் நடிகர்களான மார்க் ருஃப்பால்லோ மற்றும் டிம் ரோத் ஆகியோர் இணைந்தனர், மேலும் இயக்குனரான அனு வாலியா என்பவர் ஒருத்தி செய்யப்பட்டார். ஏப்ரல் 2021 நடுப்பகுதியில் லாஸ் ஏஞ்சலஸ் மற்றும் அட்லான்டாவில் படப்பிடிப்பு தொடங்கி ஆகஸ்ட் இறுதி வரை நீடித்தது.

இது மார்வெல் திரைப் பிரபஞ்சத்தின் நான்காம் கட்டத்தின் ஒரு பகுதி தொடராக 18 ஆகஸ்ட் 2022 முதல் 13 அக்டோபர் வரை ஒளிபரப்பாகி, ஒன்பது அத்தியாயங்களுடன் நிறைவுபெற்றது. இந்தத் தொடர் பொதுவாக விமர்சகர்களிடமிருந்து நேர்மறையான விமர்சனங்களைப் பெற்றது, குறிப்பாக டாட்டியானா மஸ்லானின் நடிப்பிற்காக பாராட்டப்பட்டது, இருப்பினும் தொடரின் விசுவல் காட்சிகளுக்கு எதிர்மறையான விமர்சனம் பெற்றது.

மேற்கோள்கள்

வெளிப்புற இணைப்புகள் 
 

2022 இல் தொடங்கிய தொலைக்காட்சி நிகழ்ச்சிகள்
டிஸ்னி+ அசல் நிகழ்ச்சிகள்
அமெரிக்கத் தொலைக்காட்சித் தொடர்கள்
ஆங்கிலத் தொலைக்காட்சித் தொடர்கள்
மார்வெல் திரைப் பிரபஞ்ச தொலைக்காட்சி தொடர்கள்
மார்வெல் திரைப் பிரபஞ்சம்: நான்காம் கட்டம்
அமெரிக்க நகைச்சுவை தொலைக்காட்சித் தொடர்கள்
அறிவியல் புனைகதை தொலைக்காட்சி தொடர்கள்
அதிரடித் தொலைக்காட்சி தொடர்கள்
சாகசத் தொலைக்காட்சி தொடர்கள்
மீநாயகன் தொலைக்காட்சி தொடர்கள்
தொலைக்காட்சியில் கோவிட்-19 தொற்றுநோயின் தாக்கம்
2022 இல் நிறைவடைந்த தொலைக்காட்சி நிகழ்ச்சிகள்
2-குளோரோமெத்தில்பிரிடின்

2-குளோரோமெத்தில்பிரிடின் (2-Chloromethylpyridine) என்பது ClCH2C5H4N.என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். குளோரோமெத்தில்பிரிடினின் மூன்று மாற்றியன்களில் இதுவும் ஒன்றாகும். 3-குளோரோமெத்தில்பிரிடின் மற்றும் 4-குளோரோமெத்தில்பிரிடினென்பவை மற்ற இரண்டு மாற்றியன்களாகும். இம்மூன்றுமே ஆல்கைலேற்றும் முகவர்களாகச் செயல்படுகின்றன. 2-குளோரோமெத்தில்பிரிடின் நிறமற்று திண்மமாகக் காணப்படுகிறது. பிரிடின் இடம்பெற்றுள்ள ஈந்தணைவிகளைத் தயாரிக்க உதவும் முன்னோடிச் சேர்மமாக இது பயன்படுகிறது.

பாதுகாப்பு   
2-குளோரோமெதில்பிரிடின் நைட்ரசன் ஆயுதங்களை ஒத்த ஒரு வேதிப்பொருளாகும்.  பிறழ்வுத்தன்மைக்காக 2-குளோரோமெதில்பிரிடின் ஆராயப்பட்டது.

மேற்கோள்கள் 

பிரிடின்கள்
கரிமகுளோரைடுகள்
ஆல்க்கைலேற்றும் முகவர்கள்
ஆ. அருள்பிரகாசம்

ஆறுமுகம் அருள்பிரகாசம், OBE  (c1890 – 1975) என்பவர் ஒரு முன்னணி இலங்கை அரசு ஊழியர் மற்றும் தேர்தல் ஆணையர் ஆவார்.

ஆரம்ப கால வாழ்க்கை 
அருள்பிரகாசம் 1890 இல் பிறந்தார். இவர் வட பிரித்தானிய இலங்கையில் வல்வெட்டியைச் சேர்ந்த பள்ளி ஆசிரியரான ஆறுமுகத்தின் மகன் ஆவார். இவர்  உடுப்பிட்டி அமெரிக்கன் மிசன் கல்லூரி,  வட்டுக்கோட்டை யாழ்ப்பாணக் கல்லூரி போன்ற கல்லூரிகளில் கல்வி பயின்றார்.

உடுப்பிட்டியைச் சேர்ந்த கந்தையா என்பவரின் மகளான சத்தியபாலதேவியை அருள்பிரகாசம் மணந்தார். இந்த இணையருக்கு மூன்று மகன்கள் (புலேந்திரன், தவேந்திரன், பாலேந்திரன்), நான்கு மகள்கள் (சரஸ்வதி, சாவித்திரி, திலகவதி, புனிதவதி) ஆவர்.

தொழில் 
அருள்பிரகாசம் 1920 மேயில் அரசாங்க  பணியில் இணைந்தார். 1933 செப்டம்பர் வரை பணியாற்றினார். அந்த நேரத்தில் இவர் வழக்கறிஞராக தகுதி பெற்றார். 1933 அக்டோபரில், இவர் ஒரு சட்ட மற்றும் பத்திர எழுத்தராக ஆனார். 1935 அக்டோபர் முதல் நில ஆணையருக்கு, நில ஆணையரின் பத்திர உதவியாளராகவும், 1941 சூன் 1 முதல் 1942 செப்டம்பர் வரை உதவி நில ஆணையராக பணியாற்றினார். இவர் 1942  அக்டோபரில்  இலங்கை குடிமைப் பணியில் மூன்றாம் நிலை அதிகாரியாக நியமிக்கப்பட்டாரு, பொது கருவூலத்துறையில் நியமிக்கப்பட்டார். 1942 திசம்பர்  முதல் 1943 மே  வரை மீண்டும் உதவி நில ஆணையாளராக நியமிக்கப்பட்டார். தனது முதல் மற்றும் இரண்டாம் ஒழுங்குமுறை தேர்வுகளை முடித்த பின்னர் இரண்டாம் நிலைக்கு பதவி உயர்வு பெற்று, கொழும்பு கச்சேரியில் அலுவலக உதவியாளர், மேற்பார்வையாளர், உணவுக் கட்டுப்பாட்டுப் பிரிவு; மேலதிக உதவி அரசாங்க அதிபர், கொழும்பு; கொழும்பு, புத்தளம், குருநாகல் ஆகிய இடங்களில் உதவி அரசாங்க அதிபர், கொழும்பு திட்ட கண்காட்சியின் இணை ஆணையாளர்,  பதிவாளர் ஜெனரல் (1952), அரசாங்க முகவர், வடமேற்கு மாகாணம் மற்றும் தேர்தல்கள் ஆணையாளர் (1955-57) உட்பட பல சிரேஷ்ட சிவில் ஊழியர் பதவிகளில் பணியாற்றினார். லேக் ஹவுஸ் பத்திரிகை நிறுவனத்தில் உயர் பதவியையும் வகித்தார்.

அருள்பிரகாசம் 1953 புத்தாண்டு கௌரவத்தில் ஆர்டர் ஆஃப் தி பிரித்தானிய பேரரசின் உறுப்பினர் என்ற கௌரவத்தையும், 1954 ஆம் ஆண்டு பிறந்தநாள் மரியாதையில் அவர் ஆர்டர் ஆஃப் தி பிரித்தானிய எம்பயர் அதிகாரி என்ற கௌரவத்தைப் பெற்றார்.

அருள்பிரகாசம் 1975 இல் இறந்தார்

மேற்கோள்கள் 

இலங்கைத் தமிழ் வழக்கறிஞர்கள்
யாழ்ப்பாணக் கல்லூரி பழைய மாணவர்கள்
1975 இறப்புகள்
1890 பிறப்புகள்
இலங்கையின் வட மாகாண நபர்கள்
கச்சேரி

கச்சேரி அல்லது மாவட்டச் செயலகம் (kachcheri அல்லது district secretariat) என்பது  இலங்கையில் மாவட்டத்தை நிர்வகிக்கும் முதன்மை அரசு நிர்வாக மையமாகும். இலங்கையின் 25 மாவட்டங்களிலும் தலா ஒரு கச்சேரி உள்ளது.

மாவட்டச் செயலகத்தின் முக்கிய பணி மத்திய அரசு மற்றும் பிரதேச செயலகங்களின் தொடர்புகள் மற்றும் செயல்பாடுகளை ஒருங்கிணைப்பது ஆகும். மாவட்டச் செயலகமானது மாவட்ட நிலையில் வளர்ச்சித் திட்டங்களை நடைமுறைப்படுத்துதல், கண்காணித்தல் மற்றும் கீழ்மட்ட உட்பிரிவுகளின் செயற்பாடுகளுக்கு உதவுதல்,  அத்துடன் மாவட்டத்தில் வருவாய் சேகரிப்பு மற்றும் தேர்தல்களை ஒருங்கிணைத்தல் போன்ற பொறுப்புகளையும் கொண்டுள்ளது.  மாவட்டச் செயலகத்தின் தலைவரான மாவட்டச் செயலாளர் முறையாக அரசாங்க அதிபர் என்று அழைக்கப்படுகிறார்.

கச்சேரி என்பது இந்துத்தானி சொல்லாகும்.   இச்சொல்லானது  இலங்கையில் பிரித்தானிய காலனித்துவ நிருவாகத்தின் துவக்க ஆண்டுகளில் வருவாய் ஆட்சியர் அலுவலகத்திற்குப் பயன்படுத்தப்பட்டது.  (இலங்கை) காலனித்துவ நிருவாகத்தின் டச்சு முறையின் முக்கிய அம்சமாக வருவாய் ஆட்சியரகம் இருந்தது. 19 ஆம் நூற்றாண்டின் முதல் பாதியில், பிரித்தானிய காலனித்துவ நிருவாகிகள் குடிமை மற்றும் வருவாய் நிருவாகத்துடன் மிகவும் ஒழுங்கமைக்கப்பட்ட அரசாங்க வடிவத்தை நோக்கி இது நகர்ந்தது. இதனால் உள்ளூரில்  கச்சேரி என்று அழைக்கப்பட்டு வந்த ஆட்சியர் அலுவலகம் மாவட்ட செயலாளர் அலுவலகமாக மாற்றப்பட்டது.  விடுதலைக்குப் பிறகும், கச்சேரி மாவட்ட நிருவாக மையமாகவும், மாகாண நிருவாகத்தின் மையப்புள்ளியாகவும் தக்கவைக்கப்பட்டு அரசாங்க முகவரின் கீழ் வைக்கப்பட்டது.  இருப்பினும், 1987 இல், இலங்கை சனநாயக சோசலிசக் குடியரசின் அரசியலமைப்பின் 13ஆவது திருத்தம்  மாகாண சபைகளை நிறுவுவதற்கான ஏற்பாடுகளைச் செய்தது.  இவ்வாறு, 1990 சனவரியில் நடைமுறைக்கு வந்த மாகாண சபை நிருவாகம், 19 ஆம் நூற்றாண்டின் முதல் பாதியில் இருந்து மாறாமல் இருந்த கச்சேரி நிருவாகத்தை மாற்றியமைத்தது.

குறிப்பிடத்தக்க கச்சேரி கட்டிடங்கள் 

 யாழ்ப்பாணம் பழைய பூங்காவில் உள்ள பழைய கச்சேரி கட்டடம் தற்போது பாதுகாக்கப்பட்ட நினைவுச்சின்னமாக உள்ளது. 
 அனுராதபுரத்தில் உள்ள பழைய கச்சேரி கட்டடத்தில் தற்போது தொல்லியல் அருங்காட்சியகம் உள்ளது ( அனுராதபுர தொல்லியல் அருங்காட்சியகம் ).

குறிப்புகள் 

இலங்கை அரசாங்கத் திணைக்களங்கள்
திருபாய் நாரன்பாய் பட்டேல்

திருபாய் நாரன்பாய் பட்டேல் (Dhirubhai Naranbhai Patel)(பிறப்பு 13 மார்ச் 1960) என்பவர் இந்திய நீதிபதி ஆவார். இவர் தற்போது தில்லி உயர்நீதிமன்ற தலைமை நீதிபதியாக உள்ளார். இவர் ஜார்க்கண்ட் உயர் நீதிமன்றம் முன்னாள் பொறுப்பு தலைமை நீதிபதியாக பணியாற்றி உள்ளார். பின்னர் ஜார்க்கண்ட் உயர் நீதிமன்றம் மற்றும் குஜராத் உயர் நீதிமன்றம் நீதிபதியாகவும் பணியாற்றியுள்ளார்.

கல்வி
பட்டேல் 13 மார்ச் 1960-ல் பிறந்தார். இவர் அகமதாபாதில் உள்ள எம், ஜி. அறிவியல் கல்லூரியில் 1979ஆம் ஆண்டு, இளநிலை அறிவியல் பட்டமும், 1981ஆ, ஆண்டு முது அறிவியல் பட்டம் கரிம வேதியியலில் பெற்றார். பின்னர் எல். எல். பி. மற்றும் எல். எல். எம். சட்டக் கல்வியினை அகமதாபாத்தில் உள்ள எல். ஏ. ஷா சட்டக் கல்லூரியில் பயின்றார். சட்டக் கல்வியின்போது இவர் விருதுகள் பல பெற்றார்.

நீதிபதி பணி
இவர் 27 ஜூலை 1984-ல் வழக்கறிஞராகப் பதிவு செய்துகொண்டார். அகமதாபாத்தில் உள்ள குஜராத் உயர்நீதிமன்றத்தில் வழக்கறிஞராகப் பயிற்சி பெற்றார். பின்னர் மார்ச் 7, 2004 அன்று குஜராத் உயர் நீதிமன்றத்தின் கூடுதல் நீதிபதியாகவும், 2006 ஜனவரி 25-ல் நிரந்தர நீதிபதியாகவும் நியமிக்கப்பட்டார். பிப்ரவரி 3, 2009 அன்று ஜார்க்கண்ட் உயர் நீதிமன்ற நீதிபதியாக பணியிட இடமாறுதல் பெற்றார். இவர் 24 மே 2019 அன்று ஜார்கண்ட் உயர் நீதிமன்றத்தின் தற்காலிக தலைமை நீதிபதியாக நியமிக்கப்பட்டார். இவர் ஜூன் 7, 2019 அன்று தில்லி உயர்நீதிமன்றத்தின் தலைமை நீதிபதியாகப் பதவி உயர்வு பெற்றார்.

மேற்கோள்கள் 

1960 பிறப்புகள்
வாழும் நபர்கள்
ஆறுமுகம் விஜயரத்தினம்

ஆறுமுகம் விஜயரத்தினம் (Arumugam Vijiaratnam, 24 ஆகத்து 1921 - 18 பிப்ரவரி 2016) என்பவர் 1946 முதல் 1956 வரை வலைகோலாட்டம், துடுப்பாட்டம், கால்பந்து, ரக்பி ஆகிய நான்கு விளையாட்டுகளில் தனது நாட்டைப் பிரதிநிதித்துவப்படுத்திய ஒரே சிங்கப்பூரார் ஆவார்.   இவர் முதல் சிங்கப்பூர் பொறியாளர் ஆவார்.  உயர்நிலை அரசு ஊழியரான விஜியரத்னம் 1956 மெல்போர்ன் ஒலிம்பிக் போட்டிகளில் வலைகோலாட்டத்தில் சிங்கப்பூரைப் பிரதிநிதித்துவப்படுத்தினார். அங்கு இவர் அமெரிக்காவை 6-1 என்ற கணக்கில் வீழ்த்துவதில் முக்கிய பங்கு வகித்தார்.

கல்வி 
மலேசியாவின்  ஈப்போவில் பிறந்த விஜயரத்தினம் 1937 முதல் 1940 வரை சிங்கப்பூரில் உள்ள விக்டோரியா பள்ளியில் படித்தார். விளையாட்டையும், படிப்பையும் வெற்றிகரமாக சமநிலையாக பேண முடியும் என்பதை நிரூபித்த முதல் அரசாங்க அறிஞர்களில் இவரும் ஒருவர். 1941 இல் கோலாலம்பூர் தொழில்நுட்பக் கல்லூரியிலும் , 1950 இல் பிரைட்டன் மேம்பட்ட தொழில்நுட்பக் கல்லூரியிலும் பொறியியல் படிப்பதற்காக இவருக்கு அரசாங்க உதவித்தொகை வழங்கப்பட்டது. அங்கு இவர் பொறியியல் பட்டம் பெற்றார். பிரைட்டன் காலேஜ் ஆஃப் அட்வான்ஸ்டு டெக்னாலஜியில் வலைகோலாட்டம் மற்றும் துடுப்பாட்ட அணிகளின் தலைவராக  இருந்தார்.

தொழில் 
1953 இல் சிங்கப்பூர் திரும்பிய பிறகு, இவர் 1964 இல் சிங்கப்பூர் துறைமுக ஆணையத்தில் (பி.எஸ்.ஏ) இரண்டாம் நிலை பெறும் வரை பொதுப்பணித் துறையில் பணியாற்றினார். இவர் பி.எஸ்.ஏ உருவாக்கத்தில் முக்கியப் பங்காற்றினார், அதன் கொள்கலன்மயமாக்கல் திட்டத்தை உருவாக்க உதவினார், மேலும் அதன் தலைமைப் பொறியாளராக உயர்ந்தார். இவர் 17 ஆண்டுகள் பி.எஸ்.ஏவில் பணிபுரிந்தார். பின்னர்  சாங்கி வானூர்தி நிலையத்தை மீட்டெடுக்கும் பணிகளில் முக்கிய பங்கு வகித்த இரு முக்கிய நபர்களில் இவரும் ஒருவர். இது சிங்கப்பூரின் நிறுவனர் தந்தை லீ குவான் யூவின் நினைவுகள், மூன்றாம் உலகத்திலிருந்து முதல் வரை: சிங்கப்பூர் கதையில் குறிப்பிடப்பட்டுள்ளது. . பின்னர் இவர் பி.எஸ்.ஏ க்கு திரும்பினார் மேலும் 75 வயதில் பொறியியல் இயக்குனராக இருந்து ஓய்வு பெற்றார்.

விஜயரத்தினம் 1992 இல் நான்யாங் தொழில்நுட்ப பல்கலைக்கழகத்தின் முதல் சார்பு வேந்தராக பதவியேற்று 2005 வரை பணியாற்றினார். 1995 முதல் பத்து ஆண்டுகள்  தமிழ் முரசு தலைவராகவும், 1994 முதல் 2001 வரை சிறுபான்மை உரிமைகளுக்கான சனாதிபதி கவுன்சிலிலும் பணியாற்றினார். பிரிட்டனைத் தளமாகக் கொண்ட கட்டமைப்புப் பொறியாளர்கள் நிறுவனத்தின் துணைத் தலைவராகப் பணியாற்றிய முதல் ஆசியர் இவர் ஆவார்.

விஜியரத்னம் 2016 ஆம் ஆண்டு ஹாலண்ட் சாலையில் உள்ள மேரிலாண்ட் டிரைவில் உள்ள அவரது வீட்டில் அமைதியாக இறந்தார். இவருக்கு விஜேந்திரன் என்ற மகன் மற்றும் 3 மகள்கள் உள்ளனர். இவரது மனைவி யோகசௌந்தரி, 2011ல் இறந்தார்.

நூல் 
அவரது வாழ்க்கையைப் பற்றிய புத்தகம், "Engineered For Success", 2016 மார்ச்சில் வெளியிடப்பட்டது.

குறிப்புகள் 

சிங்கப்பூர் காற்பந்தாட்ட வீரர்கள்
சிங்கப்பூர் துடுப்பாட்டக்காரர்கள்
2016 இறப்புகள்
1921 பிறப்புகள்
சிங்கப்பூர் இலங்கைத் தமிழ் வம்சாவளி மக்கள்
தேக்கூர் சுப்பிரமணியம்

தேக்கூர் சுப்பிரமணியம் (Tekur Subramanyam ) ஓர் இந்திய சுதந்திரப் போராட்ட வீரரும், இந்தியாவின் பெல்லாரியைச் சேர்ந்த அரசியல்வாதியும் ஆவார். சுதந்திர இயக்கத்தில் இவர் ஈடுபட்டதற்காக, பல முறை பிரித்தானிய நிர்வாகத்தால் சிறையில் அடைக்கப்பட்டார். பல முறை பெல்லாரியின் அல்லிபுரம் சிறையில் இருந்துள்ளார். இவர், சுதந்திரத்துக்குப் பிந்தைய பெல்லாரி மக்களவைத் தொகுதியின் முதல் நாடாளுமன்ற உறுப்பினராக 1952 முதல் தொடர்ச்சியாக மூன்று முறை தேர்ந்தெடுக்கப்பட்டார். மேலும், இந்தியாவின் முதல் பிரதமரான ஜவகர்லால் நேருவின் அரசியல் செயலாளராகவும் இருந்தார்.

2014ஆம் ஆண்டில் இவரது வாழ்க்கை குறித்த புத்தகம் வெளியிடப்பட்டது. அதில் இதுவரை வெளிவராத கட்டுரைகளும், படங்களும் சுப்ரமணியத்துடன் தொடர்புடைய கடிதங்களும் இடம்பெற்றுள்ளன.

சுயசரிதை 
தேக்கூர் சுப்பிரமணியம் 1900 ஆம் ஆண்டு ஆகத்து 9ஆம் தேதி அப்போதைய சென்னை மாகாணத்தின் (தற்போது ஆந்திரப் பிரதேசம்) அனந்தபூர் மாவட்டத்திலுள்ள உரவகொண்டாவில் பிறந்தார்.

சுதந்திரத்திற்கு முன்பு பிரபலமாக அறியப்பட்ட இவர், பல்லாரி சென்னை மாகாணத்தின் ஒரு பகுதியாக பெல்லாரி இருந்தபோது சென்னை மாகாணத்தில் தலைவராக இருந்தார். இவர் சென்னை காங்கிரஸ் சட்டமன்றக் கட்சியின் செயலாளராகவும், அப்போதைய சென்னை மாகாணத்தின் பிரதமராக இருந்த ராஜாஜியின் (1937-1939) அரசியல் செயலாளராகவும் இருந்தார். சுதந்திரத்திற்குப் பிறகு, 1953இல் பல்லாரி பழைய மைசூர் மாநிலத்துடன் (தற்போது கர்நாடகா) இணைந்தபோது இவர் கர்நாடகாவில் ஒரு முக்கிய அரசியல் தலைவராக ஆனார். ஒரு தலைவராக இவர் காந்தி, நேரு, ராஜாஜி மற்றும் பிற தேசிய தலைவர்களுடன் நேரடி தொடர்பு கொண்டிருந்தார்.

இவர் சுதந்திரப் போராட்டத்தில் பெரிய அளவில் பங்கேற்று நான்கு முறை சிறைவாசம் அனுபவித்து பல்லாரியில் உள்ள அல்லிபுரம் சிறை, மத்திய சிறை; வேலூர், மத்திய சிறை: தஞ்சாவூர் உட்பட பல்வேறு சிறைகளில் அடைக்கப்பட்டார்.

இறப்பு 
தேக்கூர் சுப்பிரமணியம் 24-12-1974 அன்று தனது 74வது வயதில் சிறு நோய்க்கு பின் பெங்களூரில் காலமானார்.

சான்றுகள் 

இறந்த ஆண்டு குறிப்பிடப்படவில்லை
1900 பிறப்புகள்
இந்திய தேசிய காங்கிரஸ் அரசியல்வாதிகள்
3வது மக்களவை உறுப்பினர்கள்
2ஆவது மக்களவை உறுப்பினர்கள்
1ஆவது மக்களவை உறுப்பினர்கள்
பள்ளாரி மாவட்ட நபர்கள்
கன்னட மக்கள்
எஸ். மணிக்குமார்

எஸ். மணிக்குமார் (S. Manikumar) என்பவர் இந்திய நீதிபதி ஆவார். இவர் ஏப்ரல் 24, 1961ஆம் ஆண்டு பிறந்தார். இவர் கேரள உயர் நீதிமன்றத்தின் தலைமை நீதிபதியாக இருந்து ஒய்வு பெற்றவர். சென்னை உயர் நீதிமன்றத்தில் நீதியரசராக இருந்த கே. துரைசாமி டக்டர் நித்யகல்யாணி ஆகியோர் மணிக்குமாரின் பெற்றோராவர். மணிக்குமார் சென்னை இராமகிருஷ்ணா மிஷன் விவேகானந்தா கல்லூரி மற்றும் சென்னைச் சட்டக் கல்லூரியில் கல்வி பயின்றுள்ளார்.

மேற்கோள்கள் 

1961 பிறப்புகள்
வாழும் நபர்கள்
இந்திய நீதிபதிகள்
அரவிந்த் குமார்

அரவிந்த் குமார் (Aravind Kumar; பிறப்பு 14 சூலை 1962) என்பவர் இந்திய நீதிபதி ஆவார். இவர் தற்போது, இந்திய உச்ச நீதிமன்ற நீதிபதியாக உள்ளார். இவர் குஜராத் உயர் நீதிமன்றத்தின் தலைமை நீதிபதியாக 2021 அக்டோபர் முதல் 2023 பெப்ரவரி வரை பணியாற்றியுள்ளார். இவர் கர்நாடக உயர்நீதிமன்ற நீதிபதியாக 2009 ஜீன் முதல் 2021 அக்டோபர் வரை பணியாற்றியுள்ளார். இதற்கு முன்னர் பணியாற்றி உள்ளார்.

மேற்கோள்கள் 

வாழும் நபர்கள்
1962 பிறப்புகள்
இந்திய உச்ச நீதிமன்ற நீதிபதிகள்
காளிகாம்பாள் கோவில்

காளிகாம்பாள் கோவில் (Kālikāmbal Temple) இந்தியாவின் தமிழ்நாட்டின் தலைநகரமான சென்னையில் உள்ள பழைய ஜார்ஜ் டவுனில், பாரிமுனை பகுதியில் உள்ள தம்புச்செட்டித் தெருவில் அமைந்துள்ளது. இக்காளி கோவில் விஸ்வகர்மா சமூகத்தின் முத்துமாரி ஆச்சாரி தலைமையில் 1640-ஆம் ஆண்டில் நிறுவப்பட்டது.

காளிகாம்பாள் வடிவம்
காளி அம்மன் எப்போதும் கையில் தமருகம், சூலம், கட்கம், கபாலம், கேடகம் முதலிய ஆயுதங்கள் கொண்டு கோப ரூபத்துடன் காட்சியளிப்பவள். ஆனால் இக்கோயிலில் குடிகொண்டுள்ள அன்னை காளிகாம்பாள வடிவம் எழில் கொஞ்சும் திருமேனியுடன், ஆணவத்தை அடக்கும் அங்குசம். ஜென்ம பாப வலைதனில் இருந்து மீட்கும் பாசம், சுகபோகத்தினை நல்கும் நீலோத்பல மலர் மற்றும் வரத முத்திரை, சோமன், சூரியன், அக்னி என்ற மூன்று கண்கள், நவரத்ன மணிமகுடம், வலது காலைத் தொங்க விட்டுக் கொண்டு அமர்ந்த கோலத்துடன் காணப்படுகிறாள்.

வரலாறு 
காளி அம்மனுக்கு அர்பணிக்கப்பட்ட இக்கோயில் முன்னர் சென்னை கடற்கரை பகுதியில் இருந்தது. பொ.ஊ. 1640-ஆம் ஆண்டில் இக்கோயிலை கடற்கரைப் பகுதியிலிருந்து தற்போதைய இடத்திற்கு மாற்றப்பட்டு சீரமைக்கும் பணி துவக்கப்பட்டது. 1678-ஆம் ஆண்டில் காளிகாம்பாள் கோயில் சீரமைப்பு முடிந்தது.

இக்கோயிலுக்கு 1980-ஆம் ஆண்டில் 10 மீட்டர் உயரம் கொண்ட புதிய  இராஜகோபுரம் நிறுவப்பட்டது. இக்கோவிலுக்கு 2014-ஆம் ஆண்டில் மீண்டும் ஒரு புதிய இராஜகோபுரம் நிறுவப்பட்டது.

சிறப்பு
 3 அக்டோபர் 1677 அன்று மராத்தியப் பேரரசர் சிவாஜி காளிகாம்பாள் கோயிலுக்கு வந்து அம்மனை தர்சனம் செய்ததாக, இக்கோவில் கல்வெட்டில் குறிக்கப்பட்டுள்ளது.
 முதலில் ஜார்ஜ் டவுன் பகுதியில் தங்கியிருந்த பாரதியார் இக்கோவில் அம்மன் காளிகாம்பாளை தர்சனம் செய்த பிறகு பாடிய ‘‘யாதுமாகி நின்றாய் காளி’’ என்ற பாடலில் வருவது காளிகாம்பாள்தான்.

மேற்கோள்கள்

வெளி இணைப்புகள்

Chennai Sri Kālikāmbal Kamadeswarar Devasthanam

சென்னையிலுள்ள அம்மன் கோயில்கள்
சென்னையின் பாரம்பரியக் கட்டடங்கள்
மயிலாப்பூர் ஆதிகேசவப் பெருமாள் கோவில்

ஆதிகேசவப் பெருமாள் கோவில் (Adikesava Perumal temple, Mylapore) என்பது தமிழ்நாடு மாநிலத்தின் சென்னை மாவட்டம், மயிலாப்பூர் பகுதியில் அமைந்துள்ள, ஆதிகேசவப் பெருமாளுக்கு அர்ப்பணிக்கப்பட்ட ஒரு வைணவக் கோயில் ஆகும். இக்கோயிலின் மூலவர் ஆதிகேசவப் பெருமாள்; தாயார் மயூரவல்லி தாயார் ஆவர். இக்கோயில் பகுதியில் பேயாழ்வார் அவதரித்ததாகக் கருதப்படுகிறது.  முன்னர் இக்கோயிலின் தீர்த்தமான சித்திரகுளம், மயிலாப்பூர் பகுதி மக்களுக்கு குடிநீர் ஆதாரமாக விளங்கியது. இக்கோயில் தெப்பத் திருவிழா ஆண்டுதோறும் தை மாதத்தில் நடைபெறுகிறது.

புராண வரலாறு
 
இக்கோயில் தல புராணத்தின்படி, ஆதிகேசவப் பெருமாள், முனிவர் பிருகுவின் மகளான பார்கவியை மணந்து கொண்டதாகக் கருதப்படுகிறது.

சித்திரக் குளம்
ஆதிகேசவப் பெருமாள் கோவிலுக்கு சொந்தமான சித்திரக் குளத்தில் தற்போது மழை நீர் சேகரிப்புத் திட்டம் நடைமுறைப்படுத்தப்பட்டுள்ளது. சித்திரக் குளத்திற்கு வரும் மழைநீர் வடிகால்கள் தூர்ந்து போனதால் சித்திரக் குளத்தில் நீர் இன்றி தெப்பத் திருவிழா நடைபறுவது நின்றது. இருப்பினும் இக்கோயில் தெப்பத் திருவிழா இறுதியாக 2005-ஆம் ஆண்டு மற்றும் 2016-ஆம் ஆண்டில் கொண்டாடப்பட்டது.

கோயில் 

சென்னை மயிலாப்பூரில் அமைந்த ஆதிகேசவப் பெருமாள் கோவில் 1.5 ஏக்கர் பரப்பளவில் அமைந்துள்ளது. கோயில் இந்துக் கோயில் கட்டிடக்கலையில் செவ்வக வடிவத்தில் கட்டப்பட்டது. இக்கோயில் இரண்டு வளாகங்களைக் கொண்டது. இக்கோயில்  நுழைவாயிலின் கோபுரம் 5 நிலைகளுடன் (தளங்களுடன்) கூடியது. கர்ப்பககிரகத்தின் மூலவரான ஆதிகேசவப் பெருமாளின் நின்றநிலை விக்கிரகத் திருமேனி கருங்கல்லால் அமைக்கப்பட்டது. கருடாழ்வார் சந்நதி மூலவரை நோக்கி அமைந்துள்ளது. மயூரவல்லித் தாயாரின் சந்நதி வளாகத்தின் இருபுறங்களில் ஆழ்வார்கள் திருமேனிகள் வரிசையாக உள்ளது. இக்கோயில் இந்து சமய அறநிலையத் துறையின் மேற்பார்வையில் உள்ளது.

திருவிழாக்கள்

இக்கோயில் காலையில் 7 மணி முதல் 11 வரையும், மாலையில் 5 மணி முதல் 8 மணி வரையும் திறந்திருக்கும். கோயில் உற்சவர் ஏகாதசி, திருவோணம், பௌர்ணமி, அமாவாசை போன்ற நாட்களில் உற்சவ மூர்த்தி ஆதிகேசவப் பெருமாள், பூதேவி, மயூரவல்லித் தாயார்களுடன் கோயிலைச் சுற்றி பவனி வருவார். வெள்ளிக் கிழமைகளில் மட்டும் மயூரவல்லித் தாயாரும், பூரம் நட்சத்திரத்தன்று ஆண்டாள் தாயாரும், புனர்பூசம் நட்சத்திரத்தன்று இராமரும், குறிப்பிட்ட ஆழ்வாரின் பிறந்தநாட்களில் மட்டும் அந்த ஆழ்வார் மட்டும் பல்லக்கில் பவனி வருவார். பங்குனி மாதத்தில் இக்கோயிலில் பிரம்மோற்சவம் திருவிழா 10 நாட்கள் நடைபெறும். ஆடி மாதத்தில் சித்திரக் குளத்தில் தெப்பத் திருவிழா 5 நாட்கள் நடைபெறும்.

மேற்கோள்கள்

வைணவ தலங்கள்
சென்னையிலுள்ள பெருமாள் கோயில்கள்
அடேல் பாலசிங்கம்

அடேல் ஆன் வில்பி (Adele Ann Wilby, பிறப்பு 30 சனவரி 1950), திருமணமான பிறகு அடேல் பாலசிங்கம், என்பவர் ஆத்திரேலிய வம்சாவளியில் பிறந்த இலங்கை தமிழீழ விடுதலைப் புலிகளின் பெண்கள் பிரிவின் முன்னாள் தலைவி ஆவார். இவர் தற்போது இங்கிலாந்தின் இலண்டனில் வசிக்கிறார்.

வாழ்கைக் குறிப்பு 
இவர் ஆத்திரேலியாவின், விக்டோரியாவில் உள்ள வாரகுலில் பிறந்தார். இவர் தொழில்முறை செவிலியர் ஆவார். மெல்போர்னில் இருந்து 50 கிமீ தொலைவில் உள்ள கிப்ஸ்லாந்தில் பணிபுரிந்தார். பின்னர், ஐக்கிய இராச்சியத்திற்கு குடிபெயர்ந்தார். அங்கு இவர் 1978 இல் இலங்கையில் பிறந்த பிரித்தானிய குடிமகனான அன்ரன் பாலசிங்கத்தை சந்தித்து திருமணம் செய்து கொண்டார். அன்ரன் பின்னர் இலங்கையில் விடுதலைப் புலிகளின் தலைமை இராசதந்திரியாகவும் அமைதிப் பேச்சுவார்த்தையாளராகவும் இருந்தார். 2006 திசம்பர் 14 ஆம் நாள் மரணமடைந்தார்

ஈழத் தமிழர் ஆதரவாளர் 
அடேல் பாலசிங்கம் தனது கணவருடன் துவக்கத்தில் இந்திய ஒன்றியம், தமிழ்நாட்டின் சென்னைக்குச் சென்றார். பின்னர் இலங்கை உள்நாட்டுப் போரின் ஆரம்பக் கட்டங்களில் யாழ்ப்பாணம் உள்ள இலங்கையின் வடக்குப் பகுதிக்கு சென்றார். போரினால் மோசமாகப் பாதிக்கப்பட்ட தமிழ்ச் சமூகப் பெண்களின் நலனுக்காகப் பாடுபட்டார்.

சமாதான பேச்சுவார்த்தையாளர் 
பின்னர் 2002 ஆம் ஆண்டு முதல் இலங்கை அரசாங்கத்தின் பல்வேறு பேச்சுவார்த்தை குழுக்களுடன் நடந்த பல சமாதானப் பேச்சுக்களில் விடுதலைப் புலிகளின் சமாதானப் பேச்சுவார்த்தைக் குழுங்களின் ஒரு பகுதியாக பங்கேற்றார். "விமன் ஃபைட்டர்ஸ் ஆஃப் லிபரேஷன் டைகர்ஸ்" (1993) மற்றும் அரை சுயசரிதையான "தி வில் டு ஃப்ரீடம்" உள்ளிட்ட பல புத்தகங்களின் ஆசிரியர் ஆவார்.

மேற்கோள்கள் 

பெண் போர் வீரர்கள்
விடுதலைப் புலிகளின் தலைவர்கள்
வாழும் நபர்கள்
1950 பிறப்புகள்
சீக்ரெட் இன்வேசன் (தொலைக்காட்சித் தொடர்)

சீக்ரெட் இன்வேசன் () என்பது 2023 ஆம் ஆண்டு வெளியான அமெரிக்க நாட்டு அறிவியல் புனைவு மீநாயகன் தொலைக்காட்சி குறுந்தொடர் ஆகும். இந்த தொடர் சீக்ரெட் இன்வேசன் என்ற மார்வெல் காமிக்சு கதாபாத்திரத்தை அடிப்படையாக கொண்டு டிஸ்னி+ என்ற ஓடிடி தளத்திற்காக கயில் பிராட்ஸ்ட்ரீட்டு என்பவர் உருவாக்கியுள்ளார்.

இந்த தொடரை மார்வெல் திரைப் பிரபஞ்சத்தின் ஒரு பகுதியாக மார்வெல் ஸ்டுடியோஸ் என்ற நிறுவனம் தயாரித்துள்ளது. அத்துடன் மார்வெல் திரைப் பிரபஞ்சத் திரைப்படங்களின் தொடர்ச்சியைப் பகிர்ந்து கொள்கிறது.

நடிகர் சாமுவேல் எல். ஜாக்சன் திரைப்படத் தொடரில் இருந்து நிக் ப்யூரியாக தனது கதாபாத்திரத்தில் மீண்டும் நடிக்க, இவருடன் பென் மெண்டல்சோன் என்பவர் மீண்டும் தாலோசு என்ற கதாபாத்திரத்திலும், இவர்களுடன் கோபி ஸ்மல்டேர்ஸ், கில்லியன் சிகாட், சாமுவேல் அடெவுன்மி, டெர்மோட் முல்ரோனி, ரிச்சர்ட் டோர்மர், எமிலியா கிளார்க், ஒலிவியா கோல்மன், டான் செடில், சார்லேன் வுடார்ட், கிறிஸ்டோபர் மெக்டொனால்ட் மற்றும் கேட்டி பின்னரன் ஆகியோர்கள் நடித்துள்ளனர். 

சீக்ரெட் இன்வேசன் தொடர் ஜூன் 21, 2023 அன்று திரையிடப்பட்டது, ஜூலை 26 வரை ஆறு அத்தியாயங்களுடன்  நிறைவுபெற்றது. இது மார்வெல் திரைப் பிரபஞ்சத்தின் ஐந்தாம் கட்டத்தின் முதல் தொடர் ஆகும். இந்தத் தொடர் விமர்சகர்களிடமிருந்து கலவையான விமர்சனங்களைப் பெற்றது, அவர்கள் ஜாக்சன் மற்றும் மெண்டல்சோனின் நடிப்பைப் பாராட்டினர், ஆனால் எழுத்து (குறிப்பாக இறுதிப் போட்டி), வேகக்கட்டுப்பாடு மற்றும் காட்சி விளைவுகள் ஆகியவற்றை விமர்சித்தனர்.

மேற்கோள்கள்

வெளிப்புற இணைப்புகள் 
 

2023 இல் தொடங்கிய தொலைக்காட்சி நிகழ்ச்சிகள்
டிஸ்னி+ அசல் நிகழ்ச்சிகள்
அமெரிக்கத் தொலைக்காட்சித் தொடர்கள்
ஆங்கிலத் தொலைக்காட்சித் தொடர்கள்
மார்வெல் திரைப் பிரபஞ்ச தொலைக்காட்சி தொடர்கள்
மார்வெல் திரைப் பிரபஞ்சம்: ஐந்தாம் கட்டம்
நாடகத் தொலைக்காட்சி தொடர்கள்
அறிவியல் புனைகதை தொலைக்காட்சி தொடர்கள்
அதிரடித் தொலைக்காட்சி தொடர்கள்
மீநாயகன் தொலைக்காட்சி தொடர்கள்
2023 இல் நிறைவடைந்த தொலைக்காட்சி நிகழ்ச்சிகள்
நியா டகோஸ்டா

நியா டகோஸ்டா () (பிறப்பு: நவம்பர் 8, 1989) என்பவர் அமெரிக்க நாட்டு திரைப்பட இயக்குநர் மற்றும் திரைக்கதை ஆசிரியர் ஆவார். இவர் 2019 ஆம் ஆண்டில் எழுதி மற்றும் இயக்கிய குற்றவியல் பரபரப்பூட்டும் திரைப்படமான லிட்டில் வூட்ஸ் என்ற படம் டிரிபெகா திரைப்பட விழாவில் நோரா எஃப்ரான் பரிசை வென்றுள்ளது. அதை தொடர்ந்து 2021 இல் கேண்டிமேன் என்ற திகில் திரைப்படத்தையும் இயக்கியுள்ளார்.

இவர் 2020 ஆம் ஆண்டில் மார்வெல் திரைப்படமான தி மார்வெல்ஸ் என்று படத்தை இயக்க பணியமர்த்தப்பட்டார். அத்துடன் இயக்குநர் ரையன் கூக்லர் சாதனையை முறியடித்து, மார்வெல் திரைப்படத்தை இயக்கிய இளைய திரைப்படத் தயாரிப்பாளர் ஆனார்.

மேற்கோள்கள்

வெளி இணைப்புகள்  
 

1989 பிறப்புகள்
வாழும் நபர்கள்
ஆபிரிக்க அமெரிக்கர்கள்
அமெரிக்கத் திரைப்பட இயக்குநர்கள்
அமெரிக்கத் திரைப்படத் தயாரிப்பாளர்கள்
திரைக்கதை ஆசிரியர்கள்
தொலைக்காட்சி இயக்குநர்கள்
தீபாங்கர் தத்தா

தீபாங்கர் தத்தா (Dipankar Datta)(பிறப்பு: 9 பிப்ரவரி 1965) என்பவர் இந்திய நீதிபதி மற்றும் பம்பாய் உயர் நீதிமன்றத்தின் தலைமை நீதிபதி ஆவார்.

ஆரம்ப வாழ்க்கை மற்றும் கல்வி 
தத்தா 1965இல் பெங்காலி குடும்பத்தில் பிறந்தார். இவரது குடும்பம் சட்டப் பின்னணியினைக் கொண்ட குடும்பமாகும். இவரது தந்தை சலில் குமார் தத்தா ஆவார். இவர் கல்கத்தா உயர் நீதிமன்றத்தின் முன்னாள் நீதிபதி ஆவார். இவரது மனைவியின் சகோதரர் நீதிபதி அமிதவ ராய், இந்திய உச்ச நீதிமன்றத்தின் முன்னாள் நீதிபதி ஆவார். தத்தா தனது இளங்கலைச் சட்டப் படிப்பினை கல்கத்தா பல்கலைக்கழகத்தின் அசிரா சட்டக் கல்லூரியில் பயின்றார். இவர் 1989ஆம் ஆண்டில் துவங்கப்பட்ட 5 வருடச் சட்டப் படிப்பினை முடித்தவர் ஆவார்.

நீதிபதி பதவியில் 
இளங்கலைச் சட்டப் படிப்பினை முடித்த பிறகு தத்தா நவம்பர் 16, 1989 அன்று வழக்கறிஞராகப் பதிவு செய்துகொண்டார். இவர் கல்கத்தா உள்ள உயர் நீதிமன்றத்தில் வழக்கறிஞர் பயிற்சியைத் தொடங்கினார் மாநில வழக்கறிஞர் குழுவிலும் பணியாற்றினார். இவர் இந்தியாவின் உச்ச நீதிமன்றத்திலும், இந்தியாவின் பிற மாநிலங்களில் உள்ள பிற உயர் நீதிமன்றங்களிலும் பயிற்சி பெற்றார். இவர் அரசியலமைப்பு விவகாரங்கள் மற்றும் சொத்துரிமை வழக்குகளில் நிபுணத்துவம் பெற்றவராவார். தத்தா 1998 முதல் இந்திய ஒன்றியத்தின் ஆலோசகராக இருந்தார். பள்ளிக் கல்வித் துறை, கல்கத்தா பல்கலைக்கழகம், மேற்கு வங்காள இடைநிலைக் கல்வி வாரியம் மற்றும் மேற்கு வங்க பள்ளி சேவை ஆணையம் ஆகியவற்றின் சார்பாக இவர் வழக்குகளில் பங்கேற்றார். இவர் 16 மே 2002 முதல் 16 ஜனவரி 2004 வரை மேற்கு வங்க மாநிலத்தின் இளநிலை அரசு ஆலோசகராக இருந்தார். தத்தா 1996 - 1997 முதல் 1999 - 2000 வரை ஹஸ்ரா சட்டக் கல்லூரியில் வருகை விரிவுரையாளராகவும் இருந்தார். இவர் கல்கத்தா உயர் நீதிமன்றத்தின் ஒரு இருக்கையின் நீதிபதியாக நியமிக்கப்பட்டு பின்னர் நிரந்தர நீதிபதியாக 22 ஜூன் 2006 கல்கத்தாவில் பதவியேற்றார்.

ஏப்ரல் 23, 2020 அன்று, தத்தா பம்பாய் உயர்நீதிமன்றத்தின் தலைமை நீதிபதியாக நியமிக்கப்பட்டார். பின்னர் 28 ஏப்ரல் 2020 அன்று பதவியேற்றார்.

மேற்கோள்கள் 

வாழும் நபர்கள்
1965 பிறப்புகள்
இந்திய உச்ச நீதிமன்ற நீதிபதிகள்
இரித்து இராசு அவசுதி

இரித்து இராசு அவசுதி (Ritu Raj Awasthi)(பிறப்பு 3 ஜூலை 1960) என்பவர் இந்திய நீதிபதி. அவசுதி தற்போது, கர்நாடக உயர் நீதிமன்றத்தின் தலைமை நீதிபதியாக உள்ளார். இவர் அலகாபாத் உயர் நீதிமன்றத்தின் முன்னாள் நீதிபதி ஆவார்.

நீதிபதி பணி 
அவசுதி ஜூலை 3, 1960-ல் பிறந்தார். இவர் 1980-ல் பட்டம் பெற்ற பின்னர் பிப்ரவரி 1, 1987 அன்று வழக்கறிஞராகப் பதிவு செய்துகொண்டார். இவர் சொத்துரிமை மற்றும் கல்வி விடயங்களில் வழக்கறிஞராகப் பயிற்சி செய்துள்ளார். இவர் 13 ஏப்ரல் 2009 அன்று அலகாபாத் உயர் நீதிமன்றத்தின் கூடுதல் நீதிபதியாகப் பதவி உயர்வு பெற்றார். பின்னர் திசம்பர் 24, 2010 அன்று நிரந்தர நீதிபதியாகப் பதவியேற்றார். இவர் 9 அக்டோபர் 2021 அன்று கர்நாடக உயர் நீதிமன்றத்தின் தலைமை நீதிபதியாகப் பதவி உயர்வு பெற்று அக்டோபர் 11 அன்று பதவியேற்றார்.

மேற்கோள்கள் 

வாழும் நபர்கள்
1960 பிறப்புகள்
அலகாபாத் உயர் நீதிமன்ற நீதிபதிகள்
கந்தகோட்டம் முத்துக்குமாரசாமி கோவில்

கந்தகோட்டம் முத்துக்குமாரசாமி கோவில் தமிழ்நாட்டின் தலைநகரமான சென்னை நகரத்தில் பாரிமுனை பகுதியில் சென்னை மத்திய தொடருந்து நிலையம் அருகில் கந்தகோட்டத்தில் அமைந்துள்ள முருகன் கோயில் ஆகும். மூலவர் பெயர் கந்தசுவாமி. உற்சவர் பெயர் முத்துக்குமாரசுவாமி. அம்மன் பெயர் வள்ளி & தெய்வானை. தீர்த்தம் சரவணப்பொய்கை.  இக்கோயில் மூலவரை பாடியவர்கள் இராமலிங்க அடிகள் மற்றும் பாம்பன் குமரகுருதாச சுவாமிகள். இக்கோயில் கோபுரம் ஐந்து நிலைகள் கொண்டது.

திருவிழாக்கள்
தை மாதம் 18-ஆம் நாள் பிரதான திருவிழா, கந்தசஷ்டி, வைகாசி வசந்த உற்சவம், ஆடிக்கிருத்திகை, பங்குனி உத்திரம்.

தல சிறப்பு
உற்சவர் முத்துக்குமாரர் தனிக்கொடிமரத்துடன் உள்ளார். இவர் தனது முகத்தில் புள்ளிகளுடன் மிகவும் அழகு பொருந்தியவராக காட்சி தருகிறார். சிறப்பு நாட்களில் இவருக்கே முதன்மைப் பூஜை நடத்தப்படுகிறது. இங்குள்ள குளக்கரை சித்திபுத்தி விநாயகர் அமர்ந்த கோலத்தில் தனிச்சன்னதியில் உள்ளார். சரவணப்பொய்கையின் கரையிலும் ஒரு விநாயகர் இருக்கிறார். இவருக்கு வலப்புறத்தில் லட்சுமிதேவியும், இடப்புறத்தில் சரஸ்வதி தேவியும் உள்ளனர். தீர்த்தத்தை நம் மீது தெளித்துக்கொண்டு ஒரே சமயத்தில் இம்மூவரையும் வணங்கினால் கல்வி சிறக்கும், செல்வம் பெருகும், ஞானம் கிடைக்கும் என்கின்றனர்

கோயில் நடை திறக்கும் நேரம்
காலை 6 மணி முதல் 12 மணி வரை, மாலை 4 மணி முதல் இரவு 9 மணி வரை.

பிரார்த்தனை
பால்குடம், பால்காவடி மற்றும் முடிகாணிக்கை செலுத்துதல். செவ்வாய்க்கிழமைகளில் விசேஷ பன்னீர் அபிஷேகம் நடக்கும் நேரத்தில் சுவாமியை வழிபட்டால் குடும்பம் சிறக்கும், ஐஸ்வர்யம் பெருகும் என்பது நம்பிக்கை.

நேர்த்திக்கடன்
பிணிகள், தோஷங்களால் பாதிக்கப்பட்டவர்கள் பசுவிற்கு பழங்கள், கீரைகள் கொடுத்து வணங்கினால் அவை நீங்கும், குடும்பத்தில் ஐஸ்வர்யம் பெருகும் என்ற அடிப்படையில், இங்கு கோமாதா பூஜை தினமும் நடத்தப்படுகிறது. தோல் நோய், மற்றும் கட்டிகளால் பாதிக்கப்பட்டவர்கள் சரவணபொய்கை தீர்த்தத்தில் வெல்லம் கரைக்கின்றனர். வாரந்தோறும் செவ்வாய்க்கிழமைகளில் விசேஷ பன்னீர் அபிஷேகம் செய்யப்படுகிறது. குடும்பத்தில் பிரச்னை உள்ளவர்கள் இங்குள்ள சித்திபுத்தி விநாயகருக்கு அருகம்புல் மாலை சாத்தி வழிபட்டால் அது தீரும் என நம்புகின்றனர்.

தலப்பெருமை
சுவாமி இவ்விடத்தில் தானாக விரும்பி நின்றவர் என்பதால் பீடம் இல்லாமல் தனித்து, தரையில் நின்ற கோலத்தில் காட்சி தருகிறார். அளவில் மிகவும் சிறிய மூர்த்தியாக உள்ள இவருக்கு இருபுறமும் வள்ளி, தெய்வானை ஆகியோர் தனித்தனி சன்னதிகளில் உள்ளனர்.

மேற்கோள்கள்

சென்னையிலுள்ள முருகன் கோயில்கள்
பாலசுப்பிரமணியம் (ஒளிப்பதிவாளர்)

கே. டி. பாலசுப்ரமணியம் (Balasubramaniem, பிறப்பு 18 ஆகத்து 1966) என்பவர் ஓர் இந்திய ஒளிப்பதிவாளர் ஆவார். இவர் பி. சி. ஸ்ரீராமின் உதவியாளராக சுமார் 5 ஆண்டுகள் தேவர் மகன், திருடா திருடா, குருதிப்புனல் போன்ற விருது பெற்ற படங்களில் பணியாற்றினார்.

ஆரம்ப வாழ்க்கை மற்றும் கல்வி 
பாலசுப்ரமணியம் தமிழ்நாட்டின் காரைக்குடியில் பிறந்தார். அங்கு இவர் தனது ஆரம்ப பள்ளிப்படிப்பை முடித்தார். பின்னர் இவர் திருப்பத்தூருக்கு குடிபெயர்ந்தார். அங்கு இவர் தனது பள்ளி படிப்பை முடித்துவிட்டு, திருப்பத்தூர் ஏ.பி.எஸ்.ஏ கல்லூரிக்கு சென்றார். இவர் தொலைக்காட்சி செய்தி வாசிப்பாளர் இ. மாலாவை மணந்தார். இந்த இணையருக்கு கவின், கருண் என்ற இரு மகன்கள் உள்ளனர்.

தொழில் 
இவரது முதல் படம் இரணியன் ஆகும். அது சுதந்திரத்திற்கு முந்தைய காலகட்டத்திய வரலாற்று நாடகத் திரைப்படமாகும். பின்னர் இயக்குநர் பாலாவின் பிதாமகன் மற்றும் 180 ஆகிய படங்களில் பணியாற்றினார்.

தேவர் மகன் (1992), திருடா திருடா (1993), குருதிப்புனல் (1995) போன்ற விருது பெற்ற படங்களில், பிரபல ஒளிப்பதிவாளர் பி.சி.ஸ்ரீராமிடம் சுமார் 5 ஆண்டுகள் உதவியாளராக பணிபுரிந்து அதன் வழியாக பாலசுப்ரமணியம் தனது வாழ்க்கையைத் தொடங்கினார்.

திரைப்படவியல்

குறிப்புகள்

வெளி இணைப்புகள் 
 

1966 பிறப்புகள்
சிவகங்கை மாவட்ட நபர்கள்
தமிழ்நாட்டுத் திரைப்பட ஒளிப்பதிவாளர்கள்
வாழும் நபர்கள்
கேட் பிசப்

கேட் பிசப் () என்பவர் மார்வெல் காமிக்சு நிறுவனத்தால் வெளியிடப்பட்ட ஒரு அமெரிக்க வரைகதை புத்தகத்தில் வரக்கூடிய கனவுருப்புனைவு கதாபாத்திரம் ஆகும்.

இந்த கதாபாத்திரத்தை ஆலன் கேய்ன்பெர்க் மற்றும் ஜிம் சியுங் ஆகியோர் இணைந்து உருவாக்கினார்கள். இவரின் முதல் தோற்றம் ஏப்ரல் 2005 இல் வெளியான யங் அவெஞ்சர்சு #1 என்ற கதையில் தோற்றுவிக்கப்பட்டது. இவர் அவெஞ்சர்ஸின் கிளின்ட் பார்டன் மற்றும் பிளாக் ஆர்ச்சர் ஆகியோருக்குப் பிறகு ஹாக்கியின் பெயரைப் பெற்ற மூன்றாவது கதாபாத்திரம் மற்றும் முதல் பெண் ஆவார்.

இந்த கதாபாத்திரத்திற்கு உயிர் கொடுக்கும் விதமாக நடிகை ஹைலி ஸ்டெயின்பீல்ட் என்பவர் மார்வெல் திரைப் பிரபஞ்சத் தொடரான ஹாக்ஐ என்ற டிஸ்னி+ தொடரில் நடித்துள்ளார்.

மேற்கோள்கள்

வெளியிணைப்புகள் 
 Hawkeye (Kate Bishop)
 Hawkeye (Kate Bishop)
 Hawkeye (Kate Bishop)

2005 வரைகதை கதாபாத்திரங்கள்
அமெரிக்க மீநாயகன்கள்
மார்வெல் வரைகதை மீநாயகன்கள்
மார்வெல் வரைகதை தொலைக்காட்சி கதாபாத்திரங்கள்
சந்தோஷக் கனவுகள்

சந்தோஷக் கனவுகள்  (Santhosha Kanavukal) 1985 ஆம் ஆண்டு வெளிவந்த இந்தியத் தமிழ்த் திரைப்படமாகும். ஆர். சி. சக்தி இயக்கிய இப்படத்தில் விஜயகாந்த் மற்றும் நளினி முக்கிய கதாபாத்திரத்தில் நடித்துள்ளனர். இத்திரைப்படத்தை திருப்பதிசாமி பிக்சர்ஸ் தயாரித்தது.

நடிகர்கள் 
 விஜயகாந்த் - பாண்டியன்
 நளினி - கல்யாணி (பாண்டியனின் வருங்கால மனைவி) 
 ராஜேஷ் - கண்ணன் ( பாண்டியனின் நண்பன்) 
 சத்யராஜ் 
 தீபா - கௌரி 
 வி. எஸ். ராகவன் - கல்யாணியின் அப்பா
 வடிவுக்கரசி - கல்யாணியின் தாய்
 தேங்காய் சீனிவாசன் - கௌரியின் அப்பா 
 எஸ். எஸ். சந்திரன் 
 சின்னி ஜெயந்த் 
 சில்க் ஸ்மிதா

பாடல்கள் 
இத்திரைப்படத்திற்கு சியாம் இசையமைத்தார். பாடல் வரிகளை புலமைப்பித்தன், கங்கை அமரன் ஆகியோர் இயற்றினர்.

மேற்கோள்கள்

வெளி இணைப்புகள் 
 

1985 தமிழ்த் திரைப்படங்கள்
இந்தியத் தமிழ்த் திரைப்படங்கள்
விஜயகாந்த் நடித்துள்ள திரைப்படங்கள்
நளினி நடித்த தமிழ்த் திரைப்படங்கள்
ராஜேஷ் நடித்த திரைப்படங்கள்
சத்யராஜ் நடித்த திரைப்படங்கள்
வடிவுக்கரசி நடித்த தமிழ்த் திரைப்படங்கள்
தேங்காய் சீனிவாசன் நடித்த திரைப்படங்கள்
எஸ். எஸ். சந்திரன் நடித்த திரைப்படங்கள்
சில்க் ஸ்மிதா நடித்த திரைப்படங்கள்
கோபால்ட்டு முக்கார்பனைல் நைட்ரோசில்

கோபால்ட்டு முக்கார்பனைல் நைட்ரோசில் (Cobalt tricarbonyl nitrosyl) Co(CO)3NO  என்ற மூலக்கூற்று வாய்ப்பாட்டால் விவரிக்கப்படும் ஒரு கரிம கோபால்ட் சேர்மமாகும். அடர் சிவப்பு நிறத்தில் எளிதில் ஆவியாகும் ஒரு எண்ணெயாக இது காணப்படுகிறது. முனைவற்ற கரைப்பான்களில் கோபால்ட் முக்கார்பனைல் நைட்ரோசில் கரைகிறது. மிக எளிய உலோக நைட்ரோசில்களுக்கான எடுத்துக்காட்டுகளில் இதுவும் ஒன்றாகும். அதிக நச்சுத் தன்மை கொண்ட இச்சேர்மம் நிக்கல் டெட்ராகார்பனைலின் நச்சுத்தன்மையை நினைவூட்டுகிறது.

தயாரிப்பும் வினைகளும் 

இருகோபால்ட்டு ஆக்டாகார்பனைலுடன் நைட்ரிக் அமிலத்தைச் சேர்த்து சூடுபடுத்தினால் கோபால்ட் முக்கார்பனைல் நைட்ரோசில் உருவாகிறது.
Co2(CO)8  +  2NO  →    2Co(CO)3NO  +  2CO
இதைத் தவிர வேறு பல தயாரிப்பு முறைகளும் கண்டறியப்பட்டுள்ளன. 
கோபால்ட் முக்கார்பனைல் நைட்ரோசில் சேர்மம் மூவிணைய பாசுபீன்கள் மற்றும் ஐசோசயனைடுகள் போன்ற இலூயிசு காரங்களுடன் பதிலீட்டு வினைக்கு உட்படுகிறது. உடன் நிகழ்வாக கார்பனோராக்சைடு இழக்கப்படுகிறது..

மேற்கோள்கள் 

கார்பனைல் அணைவுச் சேர்மங்கள்
நைட்ரோசில் சேர்மங்கள்
கரிமகோபால்ட் சேர்மங்கள்
ராஜா மகேந்திர பிரதாப் சிங்

ராஜா மகேந்திர பிரதாப் சிங் (1 டிசம்பர் 1886 – 29 ஏப்ரல் 1979) என்பவர் இந்திய விடுதலை செயல்பாட்டாளர், பத்திரிக்கையாளர், இந்திய இடைக்கால அரசின் அதிபராக நாடு கடந்த அரசை நிறுவியவராவார். 1932 இல் அமைதிக்கான நோபல் பரிசிற்காகப் பரிந்துரைக்கப்பட்டார். 2021 செப்டம்பர் 14 இல் இவரது பெயரில் அலிகர் நகரில் புதிய பல்கலைக்கழகம் ஒன்றைத் தொடங்க இந்திய பிரதமர் நரேந்திர மோடி அடிக்கல் நாட்டினார்.

இளமைக் காலம் 
1886 ஆம் ஆண்டு டிசம்பர் மாதம் முதலாம் நாள்  உத்தரப் பிரதேசத்தின் ஹத்தராஸ் மாவட்டத்தில் ஜாட் குடும்பத்தில் பிறந்தார். கன்சியாம் சிங்கின் மூன்றாவது மகனாகப் பிறந்தாலும் மூன்று வயதில் ராஜா ஹரிநாராயண் சிங் இவரைத் தத்தெடுத்தார். 1895 இல் அலிகர் அரசுப் பள்ளியிலும் மிண்டோ சர்கிளில் (அலிகர் முஸ்லிம் பல்கலைக்கழகத்தின் முந்தைய பெயர்) கல்லூரிப் படிப்பையும் முடித்தார். பெல்வீர் கௌர் என்பவரை 1902 இல் மணந்தார்.

விடுதலைப் போராட்டம்

சுதேசி இயக்கத்தில் கலந்து கொண்ட பல்வேறு தலைவர்களைச் சந்தித்ததன் மூலம் நாட்டுப் பற்று உணர்வு கொண்டார். தாதாபாய் நவ்ரோஜி, பால கங்காதர திலகர், பிபின் சந்திர பால் ஆகியோரின் கருத்துகள் தாக்கத்தை ஏற்படுத்தின, இதன் காரணமாக வெளிநாட்டு ஆடைகளை எரிக்கும் இயக்கத்தைத் தொடங்கினார்.

வீரேந்திரநாத் சட்டோபாத்யாய செயல்பாடுகள் குறித்து சியாம்ஜி கிருஷ்ண வர்மா மற்றும் ஹர் தயால் மூலம் அறிந்து கொண்டார். ஆப்கான் எல்லைவழியாக இராணுவ நடவடிக்கையினால் இந்தியாவினைக் கைப்பற்றத் திட்டமிட்டனர். பிரித்தானியப் பேரரசினை வீழ்த்த பல்வேறு ஐரோப்பிய ரஷ்ய அரசியல்வாதிகளுடன் நட்பு கொண்டிருந்தார். இவரது சொத்துக்களை முடக்கி, பிடித்துத் தருவோருக்குப் பரிசினை பிரித்தானிய அரசு அறிவித்தது. 1925 இல் ஜப்பான் இடம்பெயர்ந்தார்.

இந்திய இடைக்கால அரசு

இந்திய விடுதலைக்காக 1915 இல் இவரது பிறந்தநாளில் காபுல் நகரில் முதலாவது நாடு கடந்த அரசை உருவாக்கினார். இவர் அதிபராகவும், பர்கதுல்லா பிரதமராகவும், மௌலானா உள்துறை அமைச்சராகவும் பதவியேற்று பிரித்தானிய அரசின் மீது ஜிகாத் போரை அறிவித்தனர். ஆனால் போதிய பலமில்லாததால் வெற்றி பெறமுடியவில்லை. 32 ஆண்டுகள் கழித்து, சிட்டி ஆப் பேரீஸ் கப்பலில் 1946 ஆகஸ்ட் 9 ஆம் நாள் சென்னைவழியாக இந்தியா வந்தடைந்தார்.

1957 மக்களவை தேர்தல்
1957 இல் இரண்டாவது மக்களவைத் தேர்தலில் மதுரா மக்களவைத் தொகுதியில் சுயேச்சையாக வெற்றி பெற்றார்.

மேற்கோள்கள்

வெளியிணைப்புகள்
https://www.rajamahendrapratap.com/ 
https://web.archive.org/web/20040910013359/http://www.punjabiamericanheritagesociety.com/paf/paf2000/ghadar_ki_goonj.html
http://www.punjabilok.com/misc/freedom/history_of_the_ghadar_movement8.htm
Mahendra Pratap materials at the South Asian American Digital Archive (SAADA)
 http://shodh.inflibnet.ac.in:8080/jspui/bitstream/123456789/508/2/02_introudction.pdf

1886 பிறப்புகள்
1979 இறப்புகள்
2ஆவது மக்களவை உறுப்பினர்கள்
இந்தியாவில் பல்கலைக்கழகம் வாரியாக முன்னாள் மாணவர்கள்
உத்தரப் பிரதேச நபர்கள்
பிரித்தானிய இந்தியாவின் ஐக்கிய மாகாணம்

பிரித்தானிய இந்தியாவின் ஐக்கிய மாகாணம் என்பது 1921 ஜனவரி 3 முதல் 1937 ஏப்ரல் 1 வரை ஆளுகைக்குட்பட்ட பிரித்தானிய ஆட்சிப் பகுதியாகும். தற்போதைய உத்தரப் பிரதேசம் மற்றும் உத்தராகண்டம் பகுதிகளை உள்ளடக்கியதாகும். 1921 இற்குப் பிறகு இலக்னோ இதன் தலைநகராகும். நைனித்தால் கோடைக் காலத் தலைநகராக இருந்தது.

ஐக்கிய ஆக்ரா மற்றும் அயோத்தி மாகாணம் 1921 இல் 'பிரித்தானிய இந்தியாவின் ஐக்கிய மாகாணம் என்ற பெயரில் மாற்றப் பட்டது. இந்திய அரசுச் சட்டம், 1919 இன்படி அதிக இந்தியர்கள் கொண்டு 123 பிரதிநிதிகள் கொண்ட சட்டமேலவை உருவாக்கப்பட்டது. வேளாண்மை, சுகாதாரம், கல்வி மற்றும் உள்ளாட்சி போன்ற துறைகளை நிர்வகிக்க அதிகாரம் வழங்கப்பட்டது. ஆனால் முக்கிய துறைகளான நிதி, காவல் மற்றும் பாசனத் துறைகள் அளுநரிடம் இருந்தது. முகமத் அலி முகமத்கான்(உள்துறை), சி.ஒய். சிந்தாமணி(கல்வி மற்றும் தொழில்), ஜகத் நரைன் முல்லா(உள்ளாட்சி) ஆகியோர் பொறுப்புகளை வகித்த முக்கிய அமைச்சர்களாவர் 1937 இல் வேறு சில பகுதிகளுடன் ஐக்கிய மாகாணமாக மாற்றப்பட்டது.

நிர்வாகப் பகுதிகள்
பிரித்தானிய இந்தியாவின் ஐக்கிய மாகாணம் ஒன்பது வருவாய் கோட்டங்களாகவும் 48 மாவட்டங்களாகவும் பிரிக்கப்பட்டிருந்தது.

 மீரட் பிரிவு
 மீரட் மாவட்டம்
 டேராடூன் மாவட்டம்
 சகாரன்பூர் மாவட்டம்
 முசாபர்நகர் மாவட்டம்
 புலந்தசகர் மாவட்டம்
 அலிகார் மாவட்டம்
 ஆக்ரா பிரிவு
 மதுரா மாவட்டம்
 ஆக்ரா மாவட்டம்
 பரூக்காபாது மாவட்டம்
 மைன்புரி மாவட்டம்
 இட்டாவா மாவட்டம்
 ஏட்டா மாவட்டம்
 ரோகில்கண்ட் பிரிவு
 பிஜ்னோர் மாவட்டம்
 மொராதாபாத் மாவட்டம்
 பதாயூன் மாவட்டம்
 பரேலி மாவட்டம்
 ஷாஜகான்பூர் மாவட்டம்
 பிலிபித் மாவட்டம்
 அலகாபாத் பிரிவு
 கான்பூர் மாவட்டம் 
 பதேபூர் மாவட்டம்
 அலகாபாத் மாவட்டம்
 ஜான்சி பிரிவு
 பாந்தா மாவட்டம்
 அமீர்ப்பூர் மாவட்டம், உத்தரப்பிரதேசம்
 ஜான்சி மாவட்டம்
 ஜாலவுன் மாவட்டம்
 பெனாரஸ் பிரிவு
 மிர்சாபூர் மாவட்டம்
 வாராணசி மாவட்டம்
 ஜவுன்பூர் மாவட்டம்
 காசீப்பூர் மாவட்டம்
 பலியா மாவட்டம்
 கோரக்பூர் பிரிவு
 ஆசம்கர் மாவட்டம்
 கோரக்பூர் மாவட்டம்
 பஸ்தி மாவட்டம்
 குமாவுன் கோட்டம்
 அல்மோரா மாவட்டம்
 நைனித்தால் மாவட்டம்
 கார்வால் மாவட்டம்
 லக்னௌ பிரிவு
 லக்னோ மாவட்டம்
 உன்னாவு மாவட்டம் (Unnao)
 ரேபரேலி மாவட்டம்
 ஹர்தோய் மாவட்டம்
 சீதாபூர் மாவட்டம்
 லக்கிம்பூர் கேரி மாவட்டம்
 பைசாபாத் பிரிவு
 அயோத்தி மாவட்டம்
 பகராயிச் மாவட்டம்
 கோண்டா மாவட்டம்
 சுல்தான்பூர் மாவட்டம்
 பாராபங்கி மாவட்டம்
 பிரத்தாப்புகர் மாவட்டம், உத்தரப்பிரதேசம்

மேற்கோள்கள் 

பிரித்தானிய இந்தியா
இந்திய மாநில வாரியாக வரலாறு
இரமேசு அரங்கநாதன்

இரமேசு அரங்கநாதன் (Ramesh Ranganathan)(பிறப்பு 28 ஜூலை 1958) என்பவர் இந்திய நீதிபதி ஆவார். இவர் உத்தராகாண்டு உயர்நீதிமன்றத்தின் முன்னாள் தலைமை நீதிபதி ஆவார். முன்னதாக தெலங்காணா உயர் நீதிமன்றத்தின் தலைமை நீதிபதியாகவும், ஆந்திரப் பிரதேச உயர் நீதிமன்ற நீதிபதியாகவும் பணியாற்றியுள்ளார் .

மேலும் பார்க்கவும் 

 இந்திய தலைமை நீதிபதிகள் பட்டியல்

மேற்கோள்கள் 

வாழும் நபர்கள்
1958 பிறப்புகள்
பந்திங்

பந்திங், (மலாய்: Banting; ஆங்கிலம்: Banting; சீனம்: 万津); என்பது மலேசியா, சிலாங்கூர் மாநிலத்தில், கோலா லங்காட் மாவட்டத்தில் அமைந்து உள்ள ஒரு நகரம். 

பந்திங் சுற்றுப்புறங்களில் மலைகள், காடுகள் மற்றும் வேளாண்மைப் பண்ணைகள் உள்ளன. சிலாங்கூரின் முன்னாள் அரச நகரமான ஜுக்ரா, பந்திங் நகரத்திற்கு அருகில்தான் அமைந்து உள்ளது. இந்த நகருக்கு மிக அருகில் மோரிப் கடற்கரைகள் உள்ளன.

1950-ஆம் ஆண்டுகளில் பந்திங் சுற்று வட்டாரங்களில் நிறைய ரப்பர் தோட்டங்கள்; தென்னை தோட்டங்கள்; காபி தோட்டங்கள்; இருந்தன. அவற்றுள் தமிழர்கள் அதிகமாக வாழ்ந்தார்கள்.

வரலாறு
1882-ஆம் ஆண்டில் சிலாங்கூர் பந்திங், ஜூக்ரா, பெர்மாத்தாங் தோட்டம் உருவாக்கப் பட்டது. முதலில் இது ஒரு வாழைத் தோட்டம். பின்னர் ஆமணக்கு (castor) தோட்டம்; அதன் பின்னர் காபி பயிர்த் தோட்டம். அதற்கு அடுத்து தென்னைத் தோட்டமாக மாறியது. இந்தத் தோட்டத்திற்குத் தமிழர்கள் ஒப்பந்த தொழிலாளர்களாகக் கொண்டு வரப் பட்டார்கள்.

இந்தத் தோட்டத்தில் வேலைக்கு அமர்த்தப்பட்ட தமிழர்கள் சொந்தமாகவே தங்களின் வீடுகளைக் கட்டிக் கொள்ள அனுமதிக்கப் பட்டார்கள். அவர்களின் வீடுகள் தோட்டம் முழுவதும் ஆங்காங்கே பரவி இருந்தன.

தமிழ்ப்பள்ளிகள்
பந்திங் வட்டாரத்தில் 6 தமிழ்ப்பள்ளிகள் உள்ளன.

தெலுக் டத்தோ தமிழ்ப்பள்ளி

பந்திங் சுற்றுவட்டாரத்தில் இயங்கிய தெலுக் டத்தோ தமிழ்ப்பள்ளி; பந்திங் தோட்டத் தமிழ்ப்பள்ளி; கணேசா வித்யாசாலை தமிழ்ப்பள்ளி; சுங்கை சீடு தோட்டத் தமிழ்ப்பள்ளி; மற்றும் பந்திங் பட்டணத் தமிழ்ப்பள்ளி ஆகிய ஐந்து தமிழ்ப்பள்ளிகளை ஒன்றிணைத்து கூட்டுத் தமிழ்ப்பள்ளியாக 1986-ஆம் ஆண்டு தெலுக் டத்தோ தமிழ்ப்பள்ளி இயங்கத் தொடங்கியது.

தொடக்கக் காலத்தில் ஆறு வகுப்பறைகள் மற்றும் ஒரு சிற்றுண்டிச்சாலை என சிறிய பள்ளியாக இருந்தது. பின்னர் 1990-ஆம் ஆண்டு பெற்றோர் ஆசிரியர் சங்கம்; சட்ட மன்ற உறுப்பினர் மற்றும் பொதுமக்கள் உதவியுடன் புதிய கட்டடம் ஒன்று கட்டப்பட்டது.

மூன்று மாடி கட்டிடம் 

1991-ஆம் ஆண்டு முன்னாள் பொதுப் பணித் துறை அமைச்சர் துன் சாமிவேலு அவர்களின் ஆதரவுடன் மேலும் நான்கு வகுப்பறைகள் கட்டப் பட்டன. மாணவர்களின் எண்ணிக்கை தொடர்ந்து உயர்ந்து கொண்டு இருந்ததால் பொதுப் பணி துறை அமைச்சு மூன்று மாடி கட்டிடம் ஒன்றை நிறுவியது. 

தற்சமயம் 18 வகுப்பறைகள், மூன்று பாலர் பள்ளி, கணினி அறை, அறிவியல் கூடம், வாழ்வியல் பட்டறை, நல்லுரை வழிக்காட்டி பிரிவு அறை,  நூல்நிலையம், குறை நீக்கல் அறை, பெரிய சிற்றுண்டிச் சாலை, திடல் போன்ற போதுமான வசதிகளுடன் சிறந்த தமிழ்ப்பள்ளியாகத் திகழ்கிறது.

காட்சியகம்

மேற்கோள்கள்

வெளி இணைப்புகள் 
 

மலேசிய நகரங்கள்
சிலாங்கூர் நகரங்கள்‎
பி. எம். சுந்தரவதனன்

மருத்துவர் பி எம் சுந்தரவதனன் (en: Dr B M Sundaravadanan) சென்னையைச் சேர்ந்த அறுவை சிகிச்சை நிபுணரும், கல்வியியலாளரும் ஆவார். இவர் இந்தியாவில் மருத்துவம் முடித்த முதன்மையான மிகச் சிலருள் ஒருவரும் ஆவார்.
இவர் தமிழ்நாடு மருத்துவக்கழகத் தலைவராகவும், 
இந்திய அறுவை சிகிக்கை நிபுணர்கள் சங்கத்தின் நிறுவனர் மற்றும் செயலரும் ஆவார்.

வாழ்க்கை 
மருத்துவர் சுந்தரவதனன் வட ஆற்காடு மாவட்டத்தை பூர்வீகமாக கொண்ட துளுவ வேளாளர்  குடும்பத்தில் 1900ம் ஆண்டு பெங்களூரில் பிறந்தார். 
சென்னை மருத்துவக்கல்லூரி மற்றும் இங்கிலாந்தில் பட்டம் பெற்றார். 
30 ஆண்டுகாலம் சென்னை துளுவ வேளாளர் சங்கத்தலைவராகவும் இருந்துள்ளார். 1995ம் ஆண்டு காலமான இவரின் திருவுருவச்சிலையை திராவிடர்க் கழகத்தலைவர் கி வீரமணி திறந்துவைத்தார்.

வகித்த பதவிகள் 

 நிறுவனர் - இந்திய அறுவை சிகிச்சை நிபுணர்கள் சங்கம்
 நிறுவனர் & தலைவர் - தி கீழ்பாக்கம் பெனிபிட் சாஸ்வத நிதி நிறுவனம்
 தலைவர் - துளுவ வேளாளர் சங்கம் 
 நிறுவனர் - அனைந்திந்திய துளுவ வேளாளர் சங்கங்களின் கூட்டமைப்பு

மேற்கோள்கள் 

1900 பிறப்புகள்
1995 இறப்புகள்
இரவுனக் சத்வானி

இரவுனக் சத்வானி (Raunak Sadhwani) இந்தியாவைச் சேர்ந்த ஒரு சதுரங்க வீரராவார். மகாராட்டிர மாநிலத்தைச் சேர்ந்த இவர் 2005 ஆம் ஆண்டு ட்டிசம்பர் மாதம் 22 ஆம் தேதியன்று பிறந்தார். தனது பதிமூன்றாவது வயதிலேயே கிராண்டுமாசுட்டர் பட்டத்தை வென்றதால் இரவுனக் சத்வானி ஒரு சதுரங்க மேதையாகக் கருதப்படுகிறார்.. சதுரங்க வரலாற்றில் இச்சாதனையை நிகழ்த்திய ஒன்பதாவது சதுரங்க வீரர், இந்தியாவையைச் சேர்ந்த சதுரங்க வீரர்களில் நான்காவது வீரர் என்ற பெருமைகள் இவருக்கு உண்டு.

2015 ஆம் ஆண்டு புதுதில்லியில் நடைபெற்ற பொதுநலவாய விளையாட்டுகளில் 10 வயதுக்கு உட்பட்டோருக்கான சதுரங்கப் போட்டியில் இரவுனக் சத்வானி வெற்றிவீரராகத் திகழ்ந்தார்.

இதையும் காண்க 
 ர. பிரஞ்ஞானந்தா

மேற்கோள்கள்

வெளியிணைப்புகள் 
 

இந்திய சதுரங்க வீரர்கள்
சதுரங்க கிராண்டு மாசுட்டர்கள்
2005 பிறப்புகள்
வாழும் நபர்கள்
அப்துல்லா மிர்சா

அப்துல்லா மிர்சா என்பவர் சாருக்கின் பேரன் ஆவார். இவரது தந்தை இப்ராகிம் சுல்தான். இவர் தைமூரிய பேரரசை ஆட்சி செய்தார்.

இவர் உலுக் பெக்கின் ஆதரவாளராக இருந்த காரணத்தால் அப்துல் லத்தீப்பால் சிறையில் அடைக்கப்பட்டார். அப்துல் லத்தீப் கொல்லப்பட்டபோது சிறையிலிருந்து விடுவிக்கப்பட்டார். சமர்கண்டின் ஆட்சியாளராக்கப்பட்டார். இதற்காக இவர் தனக்கு ஆதரவளித்த துருப்புகளுக்காக பெரும் பணத்தை செலவழித்தார். இருந்தபோதிலும் பிரபலமான நபராக இவர் இருக்கவில்லை.

மேற்கோள்கள் 

 Roemer, H. R. (1986). "The Successors of Timur". The Cambridge History of Iran, Volume 6: The Timurid and Safavid Periods. Ed. Peter Jackson. New York, New York: Cambridge University Press. 
பதினைந்தாம் நூற்றாண்டு பிறப்புகள்
தைமூரியப் பேரரசர்கள்
தாவீது அன்னுசாமி

தாவீது அன்னுசாமி (David Annoussamy, பிறப்பு : 21 அக்டோபர் 1927) புதுவையில் பிறந்த வழக்குரைஞரும், முன்னாள் நீதிபதியும் ஆவார்.

ஆரம்ப கால வாழ்க்கை 
தாவீது அன்னுசாமி பாண்டிச்சேரியில் 1927 அக்டோபர் 21 அன்று பிறந்தார். அப்போதைய பிரெஞ்சு காலனியான புதுச்சேரியில் பிரெஞ்சு மொழியில் கல்வி கற்றார். சட்டப்படிப்பை முடித்த பிறகு, பிரான்சுக்குச் சென்று மாண்ட்பெல்லியர் பல்கலைக்கழகத்தில் சேர்ந்தார். அங்கு அவர் 1955 ஆண்டு சட்டத்தில் முனைவர் பட்டம் பெற்றார். பின்னர் அவர் 3 மாதங்கள் இலண்டனிலும், மேலும் மூன்று மாதங்கள் ஜெனீவாவிலும் ஆய்வு செய்தார். சட்ட ஆய்வுடன் அவர் பிரெஞ்சு இலக்கியமும் படித்தார்.

பணி 
புதுச்சேரிக்குத் திரும்பியதும் தாவீது அன்னுசாமி அவர்களுக்கு இந்திய அரசாங்கத்தால் பல பெரிய பொறுப்புகள் வழங்கப்பட்டன. பிரெஞ்சு நிறுவனங்களை மீட்டெடுத்தார். சட்டக் கல்லூரியை நிறுவியதோடு அதன் இயக்குநராகவும் இருந்தார்.

பிரெஞ்சு அரசு நிர்வாக காலத்தில் நீதிபதியாகவும், தீர்ப்பாய தலைவராகவும் பணியாற்றிய அவர் தமிழ்நாடு உயர் நீதிமன்ற நீதிபதியாக பதவி உயர்த்தப்பட்டார்.

ஓய்வுக்குப் பின்னர் அவர் மாநில நுகர்வோர் குறைதீர்வு ஆணையத்திலும், மத்திய நிர்வாக தீர்ப்பாயத்தின் துணை தலைவராகவும் பதவி வகித்தார்.

வகித்த பதவிகள் 

 1955-1958 - புதுச்சேரி சட்டக்கல்லூரி பேராசிரியர்
 1955-1963 - தொழிலாளர் நீதிமன்ற ஜனாதிபதி, புதுச்சேரி.
 1963-1968 - மேல்முறையீட்டு உயர் நீதிமன்ற நீதிபதி, புதுச்சேரி.
 1968-1974 - மாவட்ட மற்றும் அமர்வு நீதிபதி, புதுச்சேரி.
 1974-1984 - தலைமை நீதிபதி, புதுச்சேரி.
 1974-1975 - சட்ட ஆய்வுகள் இயக்குநர், புதுச்சேரி.
 1981 - பிரான்சின் நீதித்துறை, இந்திய பார் கவுன்சிலின் அலுவல் இதழ்.
 1984-1989 - நீதிபதி, சென்னை உயர் நீதிமன்றம்.
 1989-1992 - துணைத் தலைவர், மத்திய நிர்வாக தீர்ப்பாயம்.
 1992-1997 - தலைவர், நுகர்வோர் தகராறு தீர்வுக்கான மேல்முறையீட்டு ஆணையம்.
 தலைவர், டாடா நுகர்வோர் குறை தீர்வு மன்றம், புதுச்சேரி.

நூல்கள் 
தாவீது அன்னுசாமி ஆங்கிலம், பிரெஞ்சு மற்றும் தமிழ் ஆகிய மூன்று மொழிகளில் பல வெளியீடுகளை வழங்கியுள்ளார்.

பிரெஞ்சு நூல்கள் 
 Enquête sur les perspectives démographiques de l’Union Indienne, Montpellier, 1954.
 French legal system, Bangalore, 1995, re-edited in 2011.
 Judicial education and training (in collaboration), Calcutta 2000.
 Le droit indien en marche, Paris, volume I, 2001, volume II, 2009.
 Manuel de droit indien.
 La littérature tamoule.
 L’intermède français en Inde, 2005, Paris and Pondichéry.
 La littérature tamoule, un trésor inconnu Paris et Pondichéry, 2011.
 Adjudication in trial courts (in collaboration), Nagpur, 2012.
 The Historical Society of Pondicherry released the book under the name of ‘Poduke-Bandikere-Puducherri-Pondicherry’.
 Le Camba-Ramayanam.
 Psychological Aspects of Language Acquisition.
 La justice en Inde.
 Le Tirou-koural, bréviaire des Tamouls [Record]
 La culture tamoule

தமிழ் நூல்கள் 
 மொழிக்கல்வியில் புதிய நோக்கு, 1998. மறுபதிப்பு : 2002 & 2008.

மேற்கோள்கள் 

இந்திய நீதிபதிகள்
1927 பிறப்புகள்
வாழும் நபர்கள்
புதுச்சேரி நபர்கள்
தமிழக எழுத்தாளர்கள்
திமோர் மாங்குயில்

{{Taxobox
| color = yellow
| status =LC
| status_system = IUCN3.1
| status_ref = 
| image = OriolusViridifuscusKeulemans.jpg
| image_caption = 'ஓ. மெலனோடிசு, திமோர் மாங்குயில்
| domain =மெய்க்கருவுயிரி
| regnum = விலங்கு
| phylum = முதுகுநாணி
| classis = பறவை
| ordo = பசெரிபார்மிசு
| familia = ஓரியோலிடே
| genus = ஓரியோலசு| species = ஓ. மெலனோடிசு| binomial = ஓரியோலசு மெலனோடிசு| binomial_authority = (போனாபர்த்தே, 1850)
| synonyms = * மைமெட்டா மெலனோடிசு ஓரியோலசு விர்ரிடிபசுகசு}}
திமோர் மாங்குயில் (ஓரியோலசு மெலனோடிசு) என்பது முற்கால மாங்குயில் பறவைக் குடும்பத்தினைச் சார்ந்த சிற்றினமாகும். இது ஓர் அகணிய உயிரியாகும். இது சிறு சுண்டாத் தீவுகள், திமோர், ரோட்டி மற்றும் செமாவ் தீவு தீவுகளில் காணப்படுகின்றது. இதன் இயற்கை வாழிடம் மிதவெப்பமண்டல அல்லது வெப்பமண்டல உலர் காடுகள் மற்றும் மிதவெப்பமண்டல அல்லது வெப்பமண்டல சதுப்புநில காடுகள் ஆகும்.

 வகைப்பாட்டியல் 
அட்டாரோ தீவுகளில் காணப்படும் வெட்டர் மாங்குயில் (ஓ. பின்ஞ்சி'') முதலில் ஒரு தனி சிற்றினமாக விவரிக்கப்பட்டது. பின்னர் ஒரு துணையினமாக மறுவகைப்படுத்தப்பட்டது. இருப்பினும், பன்னாட்டுப் பறவையில் குழுவின் உலகப் பறவைகள் பட்டியலில் மிக சமீபத்திய திருத்தங்கள் மூலம் இதனைத் தனித்துவமான சிற்றினமாக அறிவிக்கப்பட்டுள்ளது. இரண்டு சிற்றினங்களும் முன்பு ஆலிவ்-பழுப்பு மாங்குயில் என ஒன்றாக வகைப்படுத்தப்பட்டன.

மேற்கோள்கள் 

மாங்குயில்கள்
கிருஷ்ணகுமார் பாலசுப்பிரமணியன்

கிருஷ்ணகுமார் பாலசுப்பிரமணியன் (Krishnakumar Balasubramanian) என்பவர் ஒரு இந்திய திரைப்பட மற்றும் நாடக நடிகர் ஆவார். இவர் தி லிட்டில் தியேட்டர் (இந்தியா) நாடகக்குழுவின் நடிப்பு இயக்குநர் ஆவார். இவர் தி லிட்டில் தியேட்டருக்காக (இந்தியா) பல மேடை நாடகங்களுக்கு திரைக்கதை எழுதி இயக்கியுள்ளார். அதாவது 2011 இல் கிறிஸ்துமஸ் பாண்டோமைம்கள் 'ஆலிஸ் இன் ஐலேண்ட்' மற்றும் 2012 இல் 'தி ஃப்ரீ மஸ்கடியர்ஸ்', 2010 இல் 2 மியூசிகல்ஸ் 'அடிடா' மற்றும் 'கப்சா - ஃபுல்லி லோடட்' இளம் பார்வையாளர்களுக்கான சர்வதேச நாடக விழாவுக்காக 2012 'லிட்டில் ஃபெஸ்டிவல்'  போன்றவற்றுக்கு திரைக்கதை எழுதியுள்ளார். மேலும் இவர் பல ஆண்டு அனுபவமுள்ள கடின உழைப்பு கொண்ட நடிகர்களில் ஒருவராகக் கருதப்படுகிறார்.

இவர் 2018 அக்டோபரில் ரித்தேஷ் பத்ரா இயக்கிய ஒரு குறும்படத்தில் நடித்துள்ளார்

மகாத்மா காந்தியின் 150வது பிறந்தநாள் விழாவான ‘சாந்தி சூத்ரா’ விழாவில் கலாசேத்ரா அறக்கட்டளையின் நாட்டிய நாடக தயாரிப்பின் நாடக இயக்குநராக பணியாற்றினார்.

2020 நவம்பரில் வெளியான சூர்யா நடித்த 'சூரரைப் போற்று' படத்தில் இவர் கேப்டன் சைதன்யா ராவ் 'சே'வாக நடித்தார்.

தொழில் 
இவர் நடிகர் பிரகாஷ் ராஜுடன் காதலாகி என்ற முழு நீள திரைப்படத்தில் முக்கிய வேடத்தில் நடித்தார். இது 2010 மே மாதத்தில் வெளியானது. இவர் 2012 திசம்பரில் தன் 26 வயதில்  ரன்பீர் கபூர் மற்றும் விராட் கோலியுடன்  'இந்தியா டுடே ' யின்  37வது ஆண்டு இதழில், நாளைய 37 இந்தியர்களில் ஒருவராக இடம்பெற்றார் 

இவர்  உலக பொருளாதார மன்றத்தின் (2012) முன்முயற்சியான உலக பொருளாதார மன்றத்தின் உறுப்பினராக இருந்தார்.

கே. கே. என்று அழைக்கப்படும் கிருஷ்ணகுமார் பாலசுப்பிரமணியன், சூரரைப் போற்று படத்தில் கேப்டன் சே (அ) சைதன்யா ராவாக நடித்தார், தெலுங்கு பதிப்பிலும்  அதே பாத்திரத்தை ஏற்றிருந்தார்.

கார்த்திக் நரேன் இயக்கத்தில் தனுஷ் நடிக்கும் படத்தில் அவர் நடிப்பதாக அறிவிக்கப்பட்டது.

திரைப்படவியல்

குறிப்புகள்

வெளி இணைப்புகள் 

 காதலகி

வாழும் நபர்கள்
தி மேட்ரிக்சு ரெசுரெக்சன்சு

தி மேட்ரிக்சு ரெசுரெக்சன்சு () என்பது 2021 ஆம் ஆண்டு வெளியாகவுள்ள அமெரிக்க நாட்டு அறிவியல் புனைகதை அதிரடித் திரைப்படம் ஆகும். இந்த திரைப்படத்தை வில்லேஜ் ரோட்ஷோ பிக்சர்சு மற்றும் வீனசு காஸ்டினா புரொடக்சன்சு ஆகிய நிறுவனங்கள் தயாரிக்க, வார்னர் புரோஸ். பிக்சர்ஸ் என்ற நிறுவனம் விநியோகம் செய்கிறது. இது 2003 ஆம் ஆண்டு வெளியான தி மேட்ரிக்சு ரெவொலுஷன் என்ற படத்தின் தொடர்ச்சியான நான்காவது படம் ஆகும்.

இந்த திரைப்படத்தை லானா வச்சோவ்ஸ்கி என்பவர் இயக்க, கீயானு ரீவ்ஸ், கேரி-அன்னே மோசு, யாஹ்யா அப்துல்-மதின் II, ஜெசிகா கேன்விக், ஜொனாதன் கிராஃப், நீல் பாட்ரிக் ஹாரிஸ், பிரியங்கா சோப்ரா, கிறிஸ்டினா ரிச்சி மற்றும் ஜடா பிங்கெட் சிமித் போன்ற பலர் நடித்துள்ளார்கள்.

இந்த திரைப்படத்தின் படப்பிடிப்பு பிப்ரவரி 2020 இல் தொடங்கியது, ஆனால் அடுத்த மாதம் கோவிட்-19 பெருந்தொற்று நோயால் நிறுத்தப்பட்டது. இயக்குநர் வச்சோவ்ஸ்கி இந்த திட்டத்தை நிறுத்திவிட்டு படத்தை முடிக்காமல் விட்டுவிடலாம் என்று கூறினார். ஆனால் இந்த திரைப்படத்தில் நடித்த நடிகர்கள் அதை முடிக்க வேண்டும் என்று வற்புறுத்தினர். அதைத்தொடர்ந்து ஆகஸ்ட் 2020 இல் படப்பிடிப்பு மீண்டும் தொடங்கியது, மூன்று மாதங்களுக்குப் பிறகு முடிந்தது. தி மேட்ரிக்சு ரெசுரெக்சன்சு படம் சான் பிரான்சிஸ்கோவில் திசம்பர் 18, 2021 இல் வெளியாவுள்ளது. அத்துடன் திசம்பர் 22, 2021 இல் உலகளவில் வெளியாவுள்ளது.

மேற்கோள்கள்

வெளி இணைப்புகள்
 

அமெரிக்கத் திரைப்படங்கள்
அமெரிக்க சாகச திரைப்படங்கள்
அமெரிக்க அறிபுனைத் திரைப்படங்கள்
அமெரிக்க கற்பனை திரைப்படங்கள்
அமெரிக்க அதிரடித் திரைப்படங்கள்
தொடர் திரைப்படங்கள்
வெளிவரவிருக்கும் திரைப்படங்கள்
திரைப்படத்துறையில் கோவிட்-19 தொற்றுநோயின் தாக்கம்
வார்னர் புரோஸ். திரைப்படங்கள்